Nach em Zmörgele simmer dänn no is Dive Center go ois über s Tauche bi de Abrolhos Island z informiere. Die söttet nämli en mega coole Divespot sie. Mer sind ca. 2 Stund zspat cho. Suscht hettet mer grad hüt no chöne mitgah. Die gönd da mit em Helicopter und gumpet dänn use. S hät würkli mega lässig tönt, aber die nächschte freie Plätz sind leider erscht is paar Tag und das isch ois z lang zum  warte. Also simmer wiiter uf Perth gfahre. Mer händ ois e super Ziit usgsuecht zum det acho und sind voll in Firabigverchehr cho. Bis mer äntli in Freo (Fremantle) acho sind, isch es scho gli dunkel worde.